SON'VARACHIM SUNGTTAM:
Konknni bhas az meren samballun dovorunk, Gõyche Igorz-matechem-i bhouch yogdan asa. Khub kall adim thaun Igorz-mat aplea padrim udexim Konknni bhas samballpacho vavr korta. Padri Manuel Gomes ho tantuntloch ek padri asa.
 Padri Manuel Gomesacho zolm' 1953 vorsantlea Otubrache 21ver, Gõychea Bannavle ganvant zalo. Survatek tannem Primeiro Grau-achem xikop purnn kelem. Tea uprant Moddganvchea Loyola Iskolant fuddlem xikop kelem. Hem xikop kortanach Devan tachea kallzachem dar khottkhottaylem, ani tannem Sallganvche Siminarint bhitor sorle. Raiturche Siminarint monache huxarkayen ani jivitache bore dekhin padriponnachem xikop kortoch, 1980 vorsa Abrilache 27ver taka sasnna khatir Padri Makhlo.
 Fuddem vochun, The Missionary methods of Fr. Joseph Vaz; history and actuality ho probond tannem fixalkayen toyar korun Romantlea 'Gregorina' hea Jezvit Vidyapittantlean Igorjecho Itihas vixoyant tannem Licentiate podvi zoddli. Itlench nhoi, tor dhormik xikxonnachea mollar Pa. Manuel anik-ui fuddem gelo, ani Romantle Angelicum hea Dominikan Vidyapittantlean "The relevance of the Ignatian ideal of finding God in all things to the Diocesan Priests" hea probonda khatir Atmik Dev-xastrant Master's Podvi zoddli.
 Sod'deak to 'Povitr Pustokachem Dhormprantik Kendr' hacho Direktor mhonn vavurta. Tea bhair, Pornnea Gõychea Gonvllik Vidyamondiracho Profesor koso xikoyta. Tea bhair, Gujrat Vidyadeep, Baroda, Sangam Goa ani yer zaitea mottvaxianchea ghorancho to Visiting Professor asa. Adim Pa. Manuel Racholche Siminaricho Profesor aslo. Padriponnant tachem deivik, zababdarechem toxench xegunni jivit ani zannvayechi huxarkay polleun, Sallganv-Pilerne aslole Seminary of Our Lady hicho Reitor-ui zauncho man taka favo zalo.
 Pa. Manuel ho Konknni bhaxecho ek khoro zannar. Tantuntlea tantum Konknnintlo boro onnkarpi. Konknni mollar tachem yogdan khub molachem ani mhotvachem. 1983 vorsa, Konknnintlo Vachpam Gronth toyar ani porgôtt korpant to bhouch fuddem aslo. Konknnik tachem vhoddantlem vhodd yogdan mhollear, Konknniche Romi lipientlean tachea fuddariponna khal toyar ani porgôtt zalolem Povitr Pustok. Hem Pustok dhormik rupachem zaum, punn Konknni bhaxechea itihasant poilech pavtt hea Pustokacheo 60,000 proteô khopleo, ani dhormik sahityantlean-ui Konknniche Romi lipiechi tank ani loukiktay sonvsarak kollun aili. Hea Povitr Pustok-acheo atam anik 40,000 proteô toyar zaleat. Tea bhair, Konknniche Romi lipientlean Novo Korar, Mhozo Sangati hacheô-i 50,000 proteô tacheach fuddariponna khal toyar zaun porgott zaleo. Konknniche Romi lipiechea mollar ho anik ek novo itihas, ani to konnacheanuch nakarunk zainam.
 Pa. Manuel Gomes ho Konknni bhaxecho vhodd bhokt. Eke vatten to Konknniche Romi lipientlean Kristi xikovnn diunk vavurta, zalear dusre vatten to ogeponnan Konknni bhaxechi Romi lipientlean tust-tokhnnayechi seva korta. Az meren tachea nanvar sogllim mellun 18 pustokam asat. Tantuntlim 'From Roots to Fruits - Vol. I, From Roots to Fruits - Vol. II ani Blessed Joseph Vaz - A Creative Missionary ahead of his time him tin Inglezintlim soddlim zalear, tachim urlolim 14 pustokam Konknniche Romi lipientlean porgôtt zaleant. Raiturche Siminaricho Itihas, Pekovnnecheo liploleo zhori, Pekovnnê khatir magnnim, Povitr Atmo, Sfurti ditoleô Jezu Kristacheô Xikovnnô, Devachea Utrachi Yatra, Povitr Pustok koxem vach'chem, Devachem Utor ani Amchem Jivit , Bhagevont Fransisk Xavier, Devachea Utracho ani Jezucho Sakxidar, Bhasavnni, Zannvayecho Ulo ani Provadiancho Tallo, Devachim Vortim Vismitam, Jezuchim Jivim Kirnnam, Deva Utran, Kallza Gottheant, Jezu Jivitant ani Konknni Bagentlem Pormollit Ful - Padri Freddy' him tannem sade, sompe, soroll ani svadik bhas vaprun toyar kelolea sahityachea pustokamni, Konknni bhas odikuch girest kelea.
 Sfurti ditoleô Jezu Kristacheô Xikovnnô, Bhasavnni, Zannvayecho Ulo ani Provadiancho Tallo toxench Devachim Vortim Vismitam hea tachea pustokanchi, ani tanchea vangddach Pa. Manuelachi-i tust kelea viret ravunk zainam. Konknni bhaxechea mollar hea pustokamni ganttlolo unchlo dorzo, matui dubav nastanam Konknni sahityak novi dixea divpi thartolo.
 Pa. Manuel aplea bhesa promannem Gõychea chear-ui konnxeamni ani Gõyam bhair legit sabar ritimni Devachem utor ximpddauncho ani porgottcho mogan, sadeponnan ani khaltikayen vavr korta. Titleach mogan, sadeponnan, khaltikayen ani ogeponnan to Konknnicho mol-mhotvacho ani unchlea dorjeacho vavr korta. 